Од 1523. био врховни земаљски капетан унутрашњих аустријских покрајина, 1524–26. заповедао трупама у Хрватској у борбама против Османлија, а 1525. угушио побуну штајерских, корушких и крањских сељака. Као врховни заповедник трупа цара Фердинанда I Хабсбуршког поразио је војску Јаноша Запоље код Токаја (1527) и Кошица (1528). Год. 1529. знатно је допринео успешној одбрани Беча од Османлија. Од 1530. до 1537. био је земаљски капетан Крањске и врховни заповедник Хрватске и Славонске војне крајине. Год. 1537. била му је поверена војна операција ослобођења Славоније од османске власти (тзв. Кацијанеров поход). Не успевши да освоји Осијек, побегао је пред Османлијама, који су његове напуштене трупе уништили код Горјана (9. 9. 1537), због чега је био оптужен за велеиздају и утамничен.